54 ຄົນເສຍ​ຊີວິດ ຫຼັງຈາກເຮືອ​ແກ່​ອວນໃຫຍ່​ ຂອງຣັດ​ເຊຍ ຫລົ້ມທີ່​ທະ​ເລ Okhotsk
ສາ​ເຫດ​ ທີ່ພາໃຫ້ເຮືອຫລົ້ມໃນ​ຄັ້ງນີ້ ​ແມ່ນ​ຍັງ​ບໍ່​ຮູ້ຈັກ​ເທື່ອ ​ຫາກແຕ່​ວ່າ ບັນດານັກ​ສືບສວນ​ສອບ​ສວນ ກ່າວ​ວ່າ ​ເຮືອ​ລຳ​ດັ່ງ​ກ່າວ​ ອາດ​ຕຳວັດ​ຖຸ​ໃດ​ນຶ່ງ ​ຢູ່ໃນ​ນ້ຳທະ​ເລ.
ມີລູກເຮືອຢ່າງນ້ອຍ 54 ຄົນ ເສຍຊີວິດ ຫຼັງຈາກທີ່ເຮືອແກ່ອວນ ໃຫຍ່ລຳນຶ່ງຂອງຣັດເຊຍ ໄດ້ຫລົ້ມລົງໃນທະເລ Okhotsk ທາງ ພາກຕາເວັນອອກໄກຂອງຣັດເຊຍ ໃນວັນພຸດວານນີ້ ບັນດາເຈົ້າໜ້າທີ່ຮັບມືກັບເຫດການສຸກເສີນ ກ່າວວ່າ 63 ຄົນ ໃນຈຳນວນ 132 ຄົນທີ່ຢູ່ເທິງເຮືອ ໄດ້ຮັບການຊ່ວຍເຫຼືອອອກ ມາໄດ້ ຫຼັງຈາກເຮືອ Dalniy Vostok ຈົມລົງທະເລທີ່ເປັນ ນ້ຳກ້ອນ ຢູ່ໃກ້ໆ ແຫລມ Kamchatka ຂອງຣັດເຊຍ ລູກເຮືອ 15 ຄົນ ຍັງຫາຍສາບສູນຢູ່ ບັນດາເຈົ້າໜ້າທີ່ກ່າວອີກວ່າ ເຮືອຈົມ ລົງພຽງ 15 ນາທີເທົ່ານັ້ນ ໃນຂະນະທີ່ ອຸນຫະພູມຂອງນ້ຳທະເລ ແມ່ນໃກ້ຈຸດແຂງກ້າມ ພວກທີ່ໄດ້ຮັບບາດເຈັບສາຫັດ ໄດ້ຖືກນຳສົ່ງໂດຍທາງອາກາດ ໄປຍັງເມືອງ Magadan ທີ່ຫ່າງອອກໄປ 250 ກິໂລແມັດ ຢູ່ທາງທິດເໜືອ ມີເຮືອຂອງຊາວປະມົງໃນທ້ອງຖິ່ນ ຢ່າງນ້ອຍ 14 ລຳ ເຂົ້າມາຊ່ວຍເຫຼືອ ໃນປະຕິບັດການ ຄົ້ນຫາ ແລະ ກູ້ເອົາຊີວິດຜູ້ປະສົບໄພ ເຮືອລຳດັ່ງກ່າວ ມີບັນດາລູກເຮືອຈາກຫຼາຍໆປະເທດ ນອກເໜືອຈາກລູກເຮືອທີ່ເປັນຊາວຣັດເຊຍແລ້ວ ຍັງມີລູກເຮືອຈາກປະເທດອື່ນໆເຊັ່ນ ມຽນມາ ຢູເຄຣນ ລີທົວເນຍ ແລະ ວານູອາທູ ສາເຫດທີ່ພາໃຫ້ເຮືອຫລົ້ມໃນຄັ້ງນີ້ ແມ່ນຍັງບໍ່ຮູ້ຈັກເທື່ອ ຫາກແຕ່ວ່າ ບັນດານັກສືບສວນສອບສວນ ກ່າວວ່າ ເຮືອລຳດັ່ງກ່າວອາດຕຳວັດຖຸໃດນຶ່ງຢູ່ໃນນ້ຳທະເລ